### Beslutningstema

Det skal besluttes om ombygning fra erhvervslejemål til boliglejemål kan godkendes som en væsentlig ændring af en almen boligafdelings ejendom. Ansøgningen omfatter væsentlig ændring og låneoptagelse. Salus Boligadministration har fremsendt ansøgningen på vegne af Tønder Andelsboligforening, afd. 20.

### Sagsfremstilling

Det har ikke været muligt at leje erhvervslejemålene beliggende [adresse] og B, Tønder ud til erhverv. Organisationsbestyrelsen for Tønder Andelsboligforening har den 14. september 2020 besluttet at ombygge de 2 erhvervslejemål til 2 boliglejemål på henholdsvis 91 m2 og 104 m2. Ændringen er foretaget, og de 2 boliglejemål har været udlejet siden 1. april 2021. Efter ombygningen udgør den månedlige husleje 729 kr. pr. m2 eller månedligt 5.532 kr. for boligen på 91 m2, og 6.318 kr. for boligen på 104 m2.

Erhvervslokaler, som er egentlige erhvervslejemål, er som udgangspunktet ikke støttede lejemål, og dermed ikke omfattet af reglerne for støttet boligbyggeri. Ændring fra erhvervslejemål til boliglejemål kræver, at der skal gennemføres en sag med støtte på samme vilkår som opførelse af nybyggeri. Der er ifølge lovgivningen ikke andre muligheder for ændring af erhvervslejemål til boliglejemål.

Organisationsbestyrelsen for Tønder Andelsboligforening og Salus Boligadministration har i forbindelse med ombygningen i 2020/2021 ikke været opmærksom på reglerne, og ansøger nu Kommunalbestyrelsen om godkendelse af ombygningen som væsentlig ændring, således at der kan ske korrekt myndighedsregistrering. De foretagne ændringer bestod af en totalrenovering, ombygning med ny indretning, nye køkkener, badeværelser samt udskiftning af vand- varme- og elinstallationer. Ombygningen finansieres ved låneoptagelse, tilskud fra dispositionsfonden og henlæggelser.

Det er forvaltningens vurdering, at der ikke efter en foretaget ombygning er lovgrundlag for at give støttetilsagn efter almenboliglovens § 115 til den foretagne ændring. Det skyldes, at lovgivningen ikke har taget højde for den situation, at godkendelsesprocessen først gennemføres efter den fysiske ændring er foretaget. Da ændringen imidlertid allerede er foretaget i 2020/2021, og boliglejemålene udlejet siden 2021, er det forvaltningens indstilling, at forholdene må lovliggøres, så boligernes retlige status også svarer til den fysiske status. En mulighed er godkendelse efter almenboliglovens § 28 som væsentlig ændring af en almen boligorganisations ejendom. Denne fremgangsmåde har Salus konfereret med BL og Landsbyggefonden. Det medfører, at Kommunalbestyrelsen ved godkendelse er forpligtet til at orientere Udbetaling Danmark om den foretagne ændring. Udbetaling [adresse] afgør, om ændringerne skal have betydning for de i afdelingen indestående lån og støtten hertil.

Samtidig søger Tønder Andelsboligforening om godkendelse til optagelse af realkreditlån med et udbetalt beløb på 2,2 mio. kr. til finansiering af ombygningen. Låneoptagelsen vil ikke medføre en huslejestigning for de resterende beboere i afdelingen, da ydelsen vil blive betalt ved opkrævning af boligafgift fra de 2 nye boliglejemål samt løbende tilskud fra dispositionsfonden.

### Økonomi

Pr. 31.12.2023 har Tønder Kommune en samlet garantiforpligtigelse på 315.000 kr. i afdelingens ejendomme.

### Lovgrundlag

Lov om almene boliger.

### Indstilling Fagchefen for Politik og Strategi indstiller,

|  |  |
| --- | --- |
| at | den foretagne ombygning godkendes som en væsentlig ændring af en almen boligafdelings ejendom, |
| at | der gives tilladelse til optagelse af realkreditlån, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. maj 2024, pkt. 7:

Indstillingen anbefales.

### Beslutning

Indstillingen godkendt.